ชีวิตในโลกดิจิตอล
ในช่วง 2 ปีที่ผ่านมาเราจะพบว่าชีวิตประจำวันของเราจะเข้าไปเกี่ยวข้องกับเรื่องของดิจิตอล (Digital)
15 ก.พ. 2555

ในช่วง 2 ปีที่ผ่านมาเราจะพบว่าชีวิตประจำวันของเราจะเข้าไปเกี่ยวข้องกับเรื่องของดิจิตอล (Digital) 
โดย..ปรเมศวร์ พรหมบุรี
มากขึ้น ไม่ว่าจะเป็นการสื่อสารผ่าน email Facebook WhatsApp หรือเข้าไปดูหนังฟังเพลงใน YouTube ซึ่งเป็นผลมาจากปัจจัยหลักๆ 2 ประเด็น คือ
1.การพัฒนาโครงสร้างพื้นฐานเพื่อการสื่อสารที่มีการพัฒนาไปอย่างมากโดยเฉพาะการเชื่อมต่อแบบไร้สายผ่านเครือข่ายและความถี่ที่รวดเร็วต่างๆ ในระบบต่างๆ จาก Hi Speed WiFi ความเร็วขนาด 12 Mbps ก้าวไปสู่ Ultra WiFi ความเร็วตั้งแต่ 8 Mbps สูงสุดถึง 100 Mbps หรือจากระบบ Edge GPRS กลายมาเป็น 3G และ 4G ต่อไปในอนาคต ซึ่งมีขีดความสามารถถึงขั้นส่งข้อมูล ความละเอียดของภาพและเสียงที่ชัดเจนเพียงพอสำหรับการถ่ายทอดสดระดับ High Definition (HD) ได้เลยทีเดียว
2.การพัฒนาอุปกรณ์สื่อสารจาก Computer Notebook มาเป็นอุปกรณ์ประเภท Tablet และโดยเฉพาะอย่างยิ่งคือการเจริญเติบโตของตลาด Smart Phone ที่มีการแข่งขันกันระหว่างระบบปฏิบัติการจากค่าย Apple (iOS) และระบบปฏิบัติการจากค่าย Android ในด้านความสามารถใช้งานที่เกี่ยวกับข้อมูลต่างๆ นอกเหนือไปจากการสื่อสารทางเสียงเท่านั้น
ในประเทศไทยนั้นมีสมาชิกของ Facebook ประมาณ 13 ล้านคน ซึ่งคนกลุ่มนี้จะมีการแบ่งปันและ Share ข้อมูลให้กับเพื่อนๆ ในกลุ่ม ไม่ว่าจะเป็นเรื่องของกิจกรรมต่างๆ ในชีวิตประจำวัน แม้กระทั้งการที่เราไปรับประทานอาหารที่ไหน หรือไปซื้อเสื้อผ้าสวยๆ ก็สามารถ Share ให้เพื่อนๆ ได้กด Like หรือแสดงความคิดเห็นกันได้อย่างสนุกสนาน ทำให้เรารู้สึกว่าได้ใกล้ชิดกับเพื่อนๆ อยู่เสมอ หรือสามารถเข้าไปค้นหาเพื่อนที่เราไม่ได้พบกันมานานมากๆ ก็สามารถหากันเจอใน Facebook หรือโลก Online อื่นๆ
หากเรามองในอีกแง่หนึ่ง Facebook ก็สามารถเป็นสื่อโฆษณา Online หนึ่งที่มีอิทธิพลอย่างยิ่ง เพราะเป็นสื่อที่มีต้นทุนต่ำรวมทั้งสามารถเข้าตรงถึงกลุ่มเป้าหมาย โดยเฉพาะอย่างยิ่งคือการที่ได้รับคำแนะนำจากเพื่อนๆ จะทำให้ความน่าเชื่อถือของข้อมูลมีมากขึ้น จึงไม่น่าแปลกใจว่ามีการใช้สื่อ Online ประเภทนี้ในเชิงการค้ามากขึ้น ซึ่งเป็นตัวส่งเสริมการค้าขายทาง Internet ในปัจจุบันให้เติบโตขึ้นอย่างมาก
หลายๆ คนเริ่มหันมานิยมการขายสินค้าทาง Internet โดยการเปิด Website ซึ่งในปัจจุบันก็สามารถทำได้ง่ายไม่ว่าจะผ่านโครงการ Go Online ที่ทาง Google ช่วยสนับสนุนธุรกิจของไทยให้มี Website โดยไม่เสียค่าใช้จ่าย อีกทั้งยังสามารถเชื่อมต่อกับระบบรับชำระค่าสินค้าและบริการกับธนาคาร ทำให้ธุรกิจการค้าทาง Internet เติบโตขึ้นมาก ส่วนผู้ซื้อก็สามารถเข้าไปค้นหาสินค้าได้สะดวกและรวดเร็ว สามารถเปรียบเทียบเรื่องรูปลักษณ์และราคาได้อย่างรวดเร็ว
จะเห็นได้ว่าผู้ที่ซื้อสินค้า หรือบริการผ่าน Website หรือ Facebook มักจะได้ราคาหรือเงื่อนไขที่พิเศษกว่าปกติ การชำระเงินก็ไม่ต้องไปโอนเงินให้ยุ่งยาก เพียงแต่ชำระเงินด้วยบัตรเครดิตหรือผู้ที่ไม่มีบัตรเครดิตก็สามารถใช้บัตรเดบิตของบางธนาคารก็สามารถชำระเงินทาง Online ได้
แต่หลายๆ คนก็ยังกังวลว่าการซื้อของทาง Internet นั้นจะได้สินค้าที่ตรงกับความต้องการหรือเปล่า ซึ่งผู้ซื้อคงจะต้องเลือกซื้อจาก Website ที่มีความน่าเชื่อถือหรือจากเพื่อนใน Facebook ที่คุ้นเคยกัน แต่สิ่งหนึ่งที่ผู้ซื้อของทาง Internet ค่อนข้างกังวลคือความปลอดภัยของข้อมูลทางการเงินของเราที่เข้าไปกรอกเลขที่บัตรเครดิตและรหัสเพื่อชำระสินค้าแล้วจะมีใครเอาข้อมูลนั้นไปใช้ในทางทุจริตหรือไม่ ซึ่งก็เป็นอุปสรรคอย่างหนึ่งในการค้าแบบ Online
ปัจจุบันได้มีการพัฒนาบริการที่ช่วยให้การซื้อของทาง Internet มีความปลอดภัยและสะดวกรวดเร็วมากขึ้น โดยการใช้บริการที่เรียกว่า Verify By Visa One Time Password หรือเรียกย่อๆ ว่า VBV OTP ซึ่งบริษัท Visa International ได้เปิดตัวครั้งแรกในเอเชียตะวันออกเฉียงใต้ที่ประเทศไทยเรานี่เอง โดย OTP เป็นรหัสที่ใช้ประกอบการซื้อสินค้าทาง Internet ที่ใช้ได้ครั้งเดียวเท่านั้น หากมีผู้ได้ข้อมูลบัตรเครดิตของเราไปก็ไม่สามารถนำไปใช้ใหม่ได้ นับว่าเป็นความปลอดภัยในการชำระเงินที่มีประสิทธิภาพที่สุดในขณะนี้ และเหมาะสำหรับคนขี้ลืมที่จะได้ไม่ต้องจำรหัสอีกต่อไป 
การใช้งานก็แค่เข้าไปลงทะเบียนการขอใช้ OTP ก่อน เมื่อเราจะชำระค่าสินค้าหรือบริการใน Website ก็เพียงเข้าไปกรอกเลขที่บัตรเดบิตหรือบัตรเครดิตแล้วกด Request OTP ธนาคารก็จะส่งOTP ให้เราทางโทรศัพท์มือถือที่แจ้งไว้ภาย 7 วินาที และเราจะสามารถใช้ OTP เป็นรหัสในการซื้อสินค้าได้ง่ายๆ
นอกจากนี้ เรายังอาจเพิ่มความปลอดภัยโดยการสมัครใช้บริการ Spending Alert โดยให้ธนาคารแจ้ง SMS มายังโทรศัพท์มือถือของเราทันทีที่มีการใช้บัตรเครดิตหรือบัตรเดบิตของเราชำระค่าสินค้าเพื่อให้เราได้ตรวจสอบความถูกต้อง 
แต่คุณผู้ชายทั้งหลายต้องระวังว่าให้เบอร์โทรศัพท์มือถือที่ถูกต้องไปนะครับ เพราะถ้า SMS ส่งไปที่เบอร์ภรรยาเดี๋ยวจะเป็นเรื่อง ... แฮ่ม !!!